Sithole-moord: Twee beskuldigdes vra vir pleitooreenkoms | Maroela Media
Die vier beskuldigdes in die Emmanuel Sithole-moord. Foto: SAPD
Die verhoor van die vier mans wat beskuldig word van die moord op die Mosambiekse straatverkoper Emmanuel Sithole is Maandag in die Alexandra-landdroshof uitgestel.
Mthinto Bhengu, Sizwe Mngomezulu, Ayanda Sibiya en Sifundi Mzimela het na bewering Sithole verlede maand in 'n straat in Alexandra, noord van Johannesburg, met 'n mes doodgesteek. Hulle staan tereg op aanklagte van moord en roof.
Foto's van Sithole wat aangeval word en bloeiend langs die straat lê, het op die voorblad van Sunday Times verskyn en 'n opskudding op sosiale media veroorsaak.
Bhengu en Sibiya het aan die hof gesê hulle wil 'n pleitooreenkoms met die staat aangaan. Hul medebeskuldigdes, Mngomezulu en Mzimela, het aangedui dat hulle skuld sal ontken. Daar was geen betogers buite die hof soos met die eerste keer toe die vier verskyn het nie.
Thando Sithole, Sithole se suster, het buite die hof gesê haar broer se volle name is Emmanuel Josias Sithole. Pres. Jacob Zuma het vroeër aangekondig dat Sithole se regte van Josias is en dat hy 'n onwettige immigrant was.